וודברידג' נייתן פריס

וודברידג' נייתן פריס (באנגלית: Woodbridge Nathan Ferris; 6 בינואר 1853 – 23 במרץ 1928) היה מחנך אמריקאי שפעל במדינות ניו יורק, אילינוי ומישיגן, וכיהן כמושל מישיגן ה־28 וכסנאטור מטעם המפלגה הדמוקרטית. הוא היה המייסד ובעל השם של אוניברסיטת פריס סטייט.

 ביוגרפיה 
 ראשית חייו 
פריס נולד ב-6 בינואר 1853 בבקתה מעץ ליד ספנסר שבניו יורק, כבנם הבכור מבין שבעת ילדיהם של ג'ון פריס הבן ואסטלה (ריד) פריס. הוא גדל והתחנך בספנסר, ובגיל 14 נרשם לאקדמיית ספנסר. בגיל 16 למד במכון למורים בעיר וייברלי, שם קיבל תעודת הוראה. לאחר שנה של הוראה החליט להמשיך בלימודיו באקדמיה שבעיר אוויגו.

בשנים 1870–1873 למד בבית הספר להכשרת מורים באוסווגו, שהפך בהמשך לאוניברסיטת המדינה של ניו יורק באוסווגו. אחד ממוריו היה הרמן קרוזי, מורה לציור ולגאומטריה. אביו של קרוזי שימש עוזרו הראשי של יוהאן היינריך פסטלוצי, מאבות החינוך המודרני בשווייץ. קרוזי העביר לפריס את שיטת ההוראה של פסטלוצי, המבוססת על למידה באמצעות התנסות מעשית ולא רק על הרצאות תאורטיות – עיקרון שפריס דבק בו לאורך כל דרכו החינוכית.

 ראשית הקריירה 
לאחר שהשלים את לימודיו חזר לספנסר ומונה למנהל האקדמיה המקומית. אחרי שנה בתפקיד זה למד בבית הספר לרפואה של אוניברסיטת מישיגן (1873–1874). בדצמבר 1874 נשא לאישה את הלן פרנסס גילספי, שפגש באוסווגו, ולימדה באקדמיית ספנסר בזמן שהיה מנהלה. לשניים נולדו שלושה בנים: קרלטון גילספי (1876–1961), קליפורד ונדל (1881, מת לאחר שלושה חודשים) ופלפס פיץ' (1889–1935).

ב־1875 עבר פריס לעיר פריפורט שבאילינוי, שם מונה למנהל מכללת העסקים והאקדמיה המקומית. שנה לאחר מכן הפך למנהל המחלקה להכשרת מורים באוניברסיטת רוק ריבר, וב־1877 היה ממייסדי מכללת העסקים והאקדמיה בדיקסון, אילינוי. מ־1879 ועד 1884 שימש כמפקח בתי הספר בעיר פיטספילד שבאילינוי.

 המשך הקריירה 
בשנת 1884 התיישב פריס בעיר ביג רפידס שבמישיגן, שם ייסד את בית הספר התעשייתי של פריס, שהפך בהמשך לאוניברסיטת פריס סטייט. הוא עמד בראש המוסד עד מותו, וזכה לכינוי "המורה הגדול של ביג רפידס". בנוסף, כיהן כנשיא הבנק המקומי Big Rapids Savings Bank.

במשבר הכלכלי של 1893 כמעט ונסגר בית הספר שלו בשל קשיים כספיים, אך תלמידים לשעבר הלווהו כסף שאפשר לו להמשיך בפעילות. בהמשך הפך המוסד לתאגיד והון הבסיס שלו עמד על 50,000 דולר (כ־2 מיליון דולר בערכים של 2025). בית הספר של פריס זכה להצלחה רבה ושמו התפרסם בכל ארצות הברית, עם מחלקות מובילות באנגלית, עסקים, רוקחות, שירות המדינה, דיקציה, מוזיקה והכנה לאוניברסיטה.

ב־1892 התמודד ללא הצלחה לבית הנבחרים מטעם מחוז הקונגרס ה־11 של מישיגן. ב־1904 הפסיד בבחירות למשרת מושל מישיגן למועמד הרפובליקני . הוא כיהן כציר בוועידות הארציות של המפלגה הדמוקרטית בשנים 1908 ו־1912.

 מושל מישיגן 
פריס נבחר למושל מישיגן בבחירות 1912 – הדמוקרטי הראשון שנבחר זה 20 שנה – וכיהן בשנים 1913–1917. בתקופתו הונהגו רפורמות שונות, ובהן הקמת מושבה חקלאית לחולי אפילפסיה ובית חולים מרכזי לשחפת. בתקופתו פרצה גם שביתת הכורים הגדולה במחוז קופר (1913–1914), שכללה עימותים אלימים בין השובתים לבין שוברים שנשכרו על ידי חברות הכרייה. פריס שלח את המשמר הלאומי לאזור למשך יותר משנה, מהלך שגרם להתנגשויות נוספות. האירועים חשפו את הצורך בכוח שיטור קבוע בצפון מישיגן, והובילו להקמת המשטרה המדינתית של מישיגן.

בשנת 1914 שימש נשיא כבוד של הוועידה הלאומית הראשונה ל"שיפור הגזע" – ועידה שעסקה באיגניקה, אך לא השתתף בה בשל השביתה שעדיין נמשכה. בשנת 1916 כיהן שוב כציר בוועידה הדמוקרטית. הצלחתו כמושל ומראהו המוכר – גבר גבוה ובעל שיער כסוף – הקנו לו את הכינוי "המושל האפור הטוב".

 כהונה בסנאט של ארצות הברית 
אשתו הלן נפטרה ב־23 במרץ 1917. ב־1920 התמודד פריס שוב על משרת המושל אך הפסיד ל. ב־1921 נישא בשנית למרי מקלאוד. הוא קיבל תוארי כבוד ממוסדות שונים, ובהם תואר דוקטור למשפטים מאוניברסיטאות מישיגן, אוליבט ונוטרדאם.

ב־1922 נבחר לסנאט של ארצות הברית, וכיהן בו מ־4 במרץ 1923. הוא היה חבר בוועדת החינוך והעבודה ותמך בהקמת משרד חינוך פדרלי. בשנת 1924 שימש שוב כנציג בוועידה הדמוקרטית הארצית, והוצג כמועמד לנשיאות המועדף מטעם מישיגן. הוא קיבל 30 קולות בסיבוב ההצבעה הראשון, אך לבסוף נבחר ג'ון ויליאם דייוויס כמועמד הרשמי של המפלגה, שהפסיד בבחירות לקלווין קולידג'.

 מותו ומורשתו 
במרץ 1928 הודיע פריס שלא יתמודד שוב לסנאט. הוא נפטר בוושינגטון הבירה ב־23 במרץ 1928, ונקבר בבית העלמין היילנדוויו שבביג רפידס, לצד אשתו הראשונה ובניו קרלטון ופלפס.

על שמו נקראה ספינת "ליברטי" במלחמת העולם השנייה – SS Woodbridge N. Ferris.

 קישורים חיצוניים 




קטגוריה:אמריקאים ילידי מדינת ניו יורק
קטגוריה:מושלי מישיגן
קטגוריה:מושלי מדינות ארצות הברית מהמפלגה הדמוקרטית
קטגוריה:חברי הסנאט של ארצות הברית ממישיגן
קטגוריה:סנאטורים חברי המפלגה הדמוקרטית
קטגוריה:אמריקאים שנולדו ב-1853
קטגוריה:אמריקאים שנפטרו ב-1928